**Jegyzőkönyv**

**az Országos Erdészeti Egyesület elnökségi ülés nélkül hozott elnökségi határozatairól, az Országos Erdészeti Egyesület Rendkívüli Választási Szabályzata, valamint Kiss László alelnök lemondásának tudomásul vétele és elfogadása tárgybában**

Zambó Péter elnök úr 2020. május 12-én kelt nyilatkozatában véglegesítette lemondását az elnöki pozíciójáról, amelyet a küldöttgyűlés 2020. május 20. napi határozatában elfogadott. Alapszabályunk 11. § 6. és 11. § 7.pontja értelmében rendkívüli választás kiírása vált szükségessé.

Napirendi pontok:

1. **Rendkívüli Választási Szabályzat**
2. **Kiss László alelnök lemondása**

Az elnökség a jelenlegi járványügyi helyzetre tekintettel, az ügyrendjében foglaltak szerinti ülés tartása nélküli hozta meg határozatait a napirendi pontok tekintetében.

*A szavazáson részt vett az elnökség minden jelenlegi tagja:* Andrésiné dr. Ambrus Ildikó és Pintér Csaba alelnökök, dr. Haraszti Gyula SZB elnök, Dobre-Kecsmár Csaba, Gencsi Zoltán, Köveskuti Zoltán, Ripszám István, Macsek Lajos és Szabó Tibor József régióképviselők (9 fő).

A napirendi pontok tekintetében 2020. május 26-i határidőig megküldött szavazatai alapján döntött az elnökség a következőképpen:

1. **Rendkívüli Választási Szabályzat**

Az Alapszabály 11. § 6. pontja értelmében „*[a]z elnöki tisztség megszűnése esetén az Egyesület alelnökei a megszűnés napját követő 30 napon belüli időpontra kötelesek választást kiírni azzal, hogy az így megválasztott elnök a választás napján hivatalba lép. Ezen esetben a küldöttek kizárólag az elnök személyére szavaznak, a megválasztott elnök az a személy lesz, aki a küldöttek szavazatának többségét elnyeri. Szavazategyenlőség esetén a szavazást haladéktalanul meg kell ismételni.* […]”

Az Egyesület hatályos Választási Szabályzata nem szabályozza az Alapszabály 11. § 6. és 11. § 7. pontjai szerinti választásokat, és a Választási Szabályzatban meghatározott határidők és eljárások nem állnak összhangban a fenti választási folyamatokkal.

Mindezeken felül a SARS-CoV-2 vírus terjedésére, a vírus terjedésével kialakult COVID-19 világjárványra, valamint Magyarország Kormánya áltat az azzal összefüggésben kihirdetett veszélyhelyzetre tekintettel kiemelt jelentősége van az emberi élet és egészség védelmének, amelyre vonatkozóan a hatályos Választási Szabályzat szintén nem tartalmaz megfelelő rendelkezéseket és garanciákat.

Az Alapszabály 12. § 9. pont 9.3 alpontja értelmében az egyesületi szabályzatok megalkotása az elnökség döntési kompetenciája.

Fentiekre tekintettel szükséges az Alapszabály 11. § 6. és 11. § 7. pontjai szerinti választások, illetőleg a járványhelyzettel összefüggő választási folyamatok megfelelő szabályozása, amelynek értelmében az Országos Erdészeti Egyesület elnöksége Rendkívüli Választási Szabályzatot helyezett hatályba. (2. számú melléklet)

Az első napirendi pont tekintetében az elnökség egyhangú döntés alapján a következő határozatot hozta:

**7./2020. (05. 26.) számú elnökségi határozat:** Az Országos Erdészeti Egyesület Elnöksége az Országos Erdészeti Egyesület Rendkívüli Választási Szabályzatát elfogadja és 2020. május 26. napjától kezdődően alkalmazni rendeli.”

Szavazott: 9 fő elnökségi tag. Szavazatok: 9 fő igen, - tartózkodás, - nem.

1. **Kiss László alelnök lemondása**

Az Országos Erdészeti Egyesület alelnöke, Kiss László 2020. május 25. napján kelt nyilatkozatában lemondott.

Az Egyesület elnöksége két tagjának is megszűnt a mandátuma, ezért az Alapszabály 11. § 7. pontja értelmében az Egyesület Ellenőrző Bizottságának kell a választást kiírni és ehhez a küldöttgyűlést összehívni.

„Az Alapszabály 11. § 7. pontja értelmében „[a]mennyiben az elnökség több tagjának együttesen szűnik meg a tisztsége, értve ez alatt azon esetet is, ha a több tag közül az egyik az elnök, az ellenőrző bizottság a megszűnés napját követő 30 napon belüli időpontra köteles választást kiírni. […]”

Mindezeket figyelembe véve a második napirendi pont tekintetében az elnökség egyhangú döntés alapján a következő határozatot hozta:

**8/2020. (05. 26.) számú elnökségi határozat:** Az Országos Erdészeti Egyesület Elnöksége Kiss László alelnök lemondását tudomásul veszi és elfogadja, egyben tájékoztatja az elnökség az Országos Erdészeti Egyesület ellenőrző bizottságát, hogy az Alapszabály 11. § 7. pontja alapján választás összehívása vált szükségessé, amelyre tekintettel az elnökség a hivatkozott rendelkezés szerinti választás 2020. június 19. napjára való kiírását javasolja.

Szavazott: 9 fő elnökségi tag. Szavazatok: 9 fő igen, - tartózkodás, - nem.

A hozott határozatok értelmében az elnökség tájékoztatja az Egyesület Ellenőrző Bizottságát, hogy az Alapszabály 11. § 7. pontja alapján választás összehívása vált szükségessé, és egyidejűleg tájékoztatja az Ellenőrző Bizottságot, hogy a hivatkozott rendelkezés szerinti 30 napon belüli időintervallumon belül 2020. június 19. napjára lehetne a küldöttgyűlés összehívásáról gondoskodni, amelyre tekintettel javasolja a hivatkozott rendelkezés szerinti választás 2020. június 19. napjára való kiírását.

 Budapest, 2020. május 26.

|  |
| --- |
| Elmer Tamásfőtitkár |

Mellékletek:

1. számú melléklet: Előterjesztés az Előterjesztés Rendkívüli Választási Szabályzat elfogadásáról, határozati javaslattal
2. Rendkívüli Választási Szabályzat
3. Elnökség által megküldött szavazólapok a Választási Szabályzat elfogadásáról
4. Előterjesztés Kiss László alelnöki lemondásáról
5. Kiss László alelnök úr lemondó nyilatkozata
6. Elnökség által megküldött szavazólapok Kiss László alelnöki lemondásának elfogadásáról